google/wiki40b huggingface dataset:
Felttoget i Nord-Afrika (første verdenskrig)

Felttoget i Nord-Afrika under første verdenskrig betegner hovedsakelig kamper mellom Sanussiya, som støttet Det osmanske rike, mot Det britiske imperiet og Kongedømmet Italia. 
14. november 1914 erklærte den osmanske sultan jihad og søkte slik å skape en motstandkamp for å få de britiske styrkene ut fra kampområdet i Sinai og Palestina. Italienerne ønsket å sikre det de hadde vunnet under den italiensk-tyrkiske krig i 1911. Kampene mot Sanussiya varte i tidsrommet 23. november 1915 til februar 1917. 
Sommeren 1915 overtalte Det osmanske rike stor-senussi Ahmed Sharif as-Senussi til å angripe det britiskokkuperte Egypt fra vest, reise jihad og oppmuntre til en oppstand som støtte til den osmanske offensiven mot Suezkanalen fra øst. Sanussiya krysset den egyptisk-libyske grensen langs kysten i november 1915. Styrker fra det britiske imperiet trakk seg først tilbake, og slo deretter Sanussiya i en rekke kamper, blant dem slaget om Agagia. Britene gjenerobret området langs kysten i mars 1916.
Lengre vest utnyttet befolkningen i de deler som nylig hadde blitt erobret eller overtatt av europeiske makter, anledningen som krigen i Europa hadde skapt, til å sikre kontrollen og gjøre opprør mot de europeiske maktene. Opprør fant sted i Marokko og Niger mot det franske kolonistyrket, og deler av disse opprørene varte etter at første verdenskrig hadde tatt slutt. I Sudan brøt det ut opprør mot sultanen av Darfur, som skulle ha forberedt en invasjon av Egypt fra sør, koordinert med Sanussiyas angrep fra vest.
De britiske styrkene i området var få, men de var utstyrt med kjøretøyer, fly og trådløst samband, noe som gjorde dem svært effektive sammenlignet med motstanderne og overrasket disse med hurtige forflytninger.
Juridisk bibliotek

Juridisk bibliotek, tidligere Det juridisk fakultetsbibliotek, er Norges største juridiske fag- og forskningsbibliotek, og er en del av Universitetsbiblioteket i Oslo. Juridisk bibliotek består av fellesbiblioteket i Domus Bibliotheca (1. etasje), Læringssenteret i Domus Nova (2. etasje) og seks instituttbibliotek. Overbibliotekar Randi Halveg Iversby er leder for biblioteket.
Fellesbiblioteket i Domus Bibliotheca er åpent for alle som trenger tilgang på juridiske kilder. Biblioteket tilbyr bruk av trykte publikasjoner, bøker og tidsskrifter, bruk av juridiske databaser og nettressurser, og bruk av arbeidsplasser med eller uten datamaskin.
Anja Nissen

Bakgrunn

I 2017 vant hun Dansk Melodi Grand Prix med sangen «Where I Am». Nissen representerte dermed Danmark i Eurovision Song Contest 2017 i Kiev, der hun ble nummer 20 av 26 i finalen. Dette var første gang siden de var direktekvalifiset tre år tidligere at Danmark kvalifiserte seg til finalen i Eurovision Song Contest. Hun er født av danske foreldre som flyttet til Australia da de var henholdsvis 11 og 23 år gamle. Nissen selv har vokst opp i Australia og har engelsk som sitt førstespråk.
ISO 3166-2:EC

ISO 3166-2:EC er Ecuadors del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Ecuador er det definert koder for 24 provinser.
Hver kode består av to deler, atskilt av en bindestrek. Første del er EC, ISO 3166-1 alfa-2-koden for Ecuador. Andre del er én eller to bokstaver.
Bokhandlerprisen

Bokhandlerprisen er en norsk litteraturpris som ble etablert i 1948, og som har vært delt ut hvert år siden 1981. Prisen deles ut av Den norske Bokhandlerforening etter avstemning blant alle som arbeider i norsk bokhandel. Prisen tildeles forfatteren av en av årets bøker innenfor kategoriene skjønnlitteratur / generell litteratur, inkludert barne- og ungdomsbøker. Den består av bronsestatuetten «Takk for boken», utført av Nils Aas.
Prisen regnes blant de mest sentrale og prestisjetunge litteraturprisene i Norge. Samtidig blir den «betraktet som en folkepris; den fokuserer på bøker som blir solgt og sannsynligvis lest. For eksempel kan en kriminalroman gjerne få Bokhandlerprisen, mens den er utenkelig som kandidat til Brageprisen (bortsett fra det ene året sjangeren ble valgt som åpen klasse, i år 2000). Bokhandlerprisen er på sin side aldri blitt gitt til en lyriker.»
Prisen ble ikke utdelt i periodene 1949–1960 og 1970–1980. Fram til 1980 var prisen kjent som Takk for boken-prisen. I 1998 ble reglene endret slik at Bokhandlerprisen også kan utdeles til forfattere som har fått prisen tidligere. Etter denne vedtektsendringen har fem menn fått prisen to ganger: Lars Saabye Christensen, Erik Fosnes Hansen, Per Petterson, Jo Nesbø og Roy Jacobsen. Tidligere hadde Kristian Kristiansen fått prisen to ganger i 1960-årene. Fra 2008 startet man med nominasjon til Bokhandlerprisen hvor de 10 bøkene som får flest bokhandlerstemmer i første runde går videre til siste og avgjørende runde.
Tacheng (Tacheng)

Tacheng (kinesisk: 塔城; pinyin: Tǎchéng; uigursk: چۆچەك / Çöçek; kasakisk: شاۋەشەك / Шәуешек / Şäwesek) er et byfylke i prefekturet Tacheng i den autonome region Xinjiang i Folkerepublikken Kina. Det ligger nært grensen mot Kasakhstan. Tidligere ble det kalt Chuguchak, særlig i europeisk gjengivelse.
Befolkningen var på 146 511 innbyggere i 1999.
Tromsdalstinden

Ulykker på Tinden

16. mars 1997 overlevde en mann i 30-årsalderen 100-150 meter i fritt fall fra Tinden. Det var for bratt for at helikopter kunne lande, men store snømasser førte til at han ikke slo seg ihjel.
I april 2005 omkom en 59 år gammel skigåer på tur opp mot Tromsdalstinden. 100 meter fra toppen kom han for langt ut for en skavl som løste seg ut. Det førte til at mannen falt rundt 400 meter og døde.
Theodore Roosevelt

Fra visepresident til president

Etter at president William McKinley ble skutt i 1901, ble visepresident Theodore Roosevelt innsatt i presidentembetet etter fem måneder som landets nestleder. Han var den yngste president i USAs historie, og innsettelsen skjedde i byen Buffalo nær Niagara Falls. Ved innsettelsen sverget Roosevelt hverken med hånden på Bibelen eller noen annen bok, noe som er enestående i forbindelse med presidentinnsettelser i USA. Han var den eneste amerikanske presidenten som ikke brukte ordet «I» (= jeg) i sin åpningstale.
Roosevelt huskes for å ha uttalt at «vi ønsker ikke femti-prosents amerikanere. Vi ønsker hundre-prosents amerikanere!»  Det var samme holdningen som lå bak slagordet Stop the Norwegians! i Minnesota og Stop the Germans! i Wisconsin. Folk skulle etter hans mening ikke danne nasjonale enklaver, men omdannes til amerikanske patrioter. Faktisk måtte det en høyesterettsdom til i 1923, Meyer mot Nebraska, for å tillate undervisning i fremmedspråk før 8.klasse.

Internasjonal agenda

Roosevelt fikk Nobels fredspris i 1906 for å ha meglet frem en fredsavtale som gjorde slutt på Den russisk-japanske krig. Han var også den første presidenten i landet som dro utenfor USAs landegrenser mens han fungerte som president. Bakgrunnen var at Roosevelt spilte en vesentlig rolle i forbindelse med byggingen av Panama-kanalen.
Roosevelt er også kjent for uttrykket «Speak softly and carry a big stick». Med dette mente Roosevelt at man først skulle gå inn for fredelige forhandlinger og, dersom det ikke hjalp, måtte man bruke makt.

Det progressive parti

I 1912 forsøkte Roosevelt å bli nominert til presidentkandidat for republikanerne, men tapte nominasjonskampen til William Howard Taft. Han stiftet da Det progressive parti, på grunn av partisymbolet også kjent som Bull Moose Party (Elgoksepartiet), og stilte til presidentvalg for dette. Valget ble vunnet av demokraten Woodrow Wilson, som tok 40 av de daværende 48 delstatene. Roosevelt vant seks delstater, mens den sittende president Taft bare vant to.

Annet

Theodore Roosevelt regnes som en av de mest markante presidenter i USA, noe som er kommet til synlig uttrykk ved at hans portrett er hogd ut i fjellet Mount Rushmore i Sør-Dakota, sammen med ansiktene til George Washington, Thomas Jefferson og Abraham Lincoln. Roosevelt beskrives  både som eventyrer, oppdager, historiker, jurist, krigshelt, ornitolog, forfatter og politiker. Han drev med både boksing og bryting, men etter å ha sett en demonstrasjon av judo begynte han å studere judo, og ble den første amerikaneren som fikk brunt belte (1. Kyu).
Theodore Roosevelt var seksmenning til Franklin D. Roosevelt, som var USAs 32. president fra 1933 til 1945. Han var også onkelen til Franklin D. Roosevelts hustru, Eleanor Roosevelt.
I 1910 ble Roosevelt kreert til æresdoktor ved Det Kongelige Fredriks Universitet (dagens Universitetet i Oslo).
Roosevelt er også opphavet til kosebjørnnavnet teddybjørn.
Halley (forskningsstasjon)

Historie

Halley ble etablert av Royal Society i januar 1956 i forbindelse med Det internasjonale geofysiske år (IGY) 1957–58. Bukta der ekspedisjonen valgte å etablere basen, tidligere kjent under navnet Glacier Bay, ble navngitt Halley Bay etter astronomen Edmond Halley, og stasjonen gikk under det samme navnet. I januar 1959 ble stasjonen overdratt til Falkland Islands Dependencies Survey, forløperen til British Antarctic Survey, og benevnt Base Z.
Ettersom stasjonen med tiden ble delvis begravet under snø og bevegelsene i isbremmen flyttet den stadig nærmere iskanten, ble det i 1967 nødvendig å oppføre en ny stasjon. Denne ble etablert fire kilometer fra den opprinnelige stasjonen og fem kilometer fra iskanten. Seks år senere ble det igjen nødvendig å flytte stasjonen, denne gang 500 meter fra den gamle og fem kilometer fra iskanten.
I 1977 ble navnet på stasjonen endret til Halley da den opprinnelige bukta hadde forsvunnet grunnet kalving av isbremmen. I begynnelsen av 1979 hadde isbremmen beveget seg så mye at den opprinnelige stasjonen fra 1956 kalvet i havet. Stasjonen ble nok en gang flyttet i 1983 til en posisjon syv kilometer unna den forrige og 15 kilometer fra iskanten.
Byggingen av Halley V ble påbegynt i januar 1989 og fullført i februar 1992. Stasjonsbygningene ble plassert på plattformer som kunne heves årlig for å unngå å bli begravet under snø.

Halley VI

Halley VI åpnet 5. februar 2013 og er konstruert på ski for å kunne forflyttes. Dermed kan levetiden forlenges betraktelig ved at stasjonen kan flyttes når den nærmer seg iskanten. Stasjonen utgjøres av sju moduler på som kan kobles sammen. Hver modul er utstyrt med hydrauliske ben for å kunne justere høyden. Modulene inneholder laboratorier, kontorer, oppholdsrom, soverom og energianlegg.
Halley VI ble tegnet av Hugh Broughton Architects og AECOM etter en internasjonal arkitektkonkurranse. Modulene ble fabrikkert i Cape Town av et sørafrikansk konsortium. De første seksjonene ble fraktet til Antarktis i desember 2007.
I 2015 ble det oppdaget at en større sprekk spredde seg langs isbremmen, og truet med å avskjære stasjonen. British Antarctic Survey besluttet å flytte Halley VI 23 km australsommeren 2016-2017. Etter at flyttingen var fullført ble en ny sprekkdannelse oppdaget 31. oktober 2016. BAS besluttet da at basen ville bli avbemannet i mars 2017.

Klima

Temperaturen ved Halley når sjelden høyere enn 0°C, men temperaturer rundt –10°C er normalt på solrike sommerdager. Om vinteren ligger temperaturen vanligvis under –20°C, og kan nå –55°C på de kaldeste dagene.
Vinden kommer vanligvis fra øst og sterke vinder fører ofte til snøføyke med få meters sikt.
Pronocera

Utseende

Middelsstore, avlange, mørke trebukker med litt flat kroppsform. Pronotum er mer eller mindre rødlig, resten av kroppen svart med mer eller mindre utpreget metallglans. Antennene er tynne og kortere enn kroppen. Pronotum har rundede sider og er nærmest ovalt, dekkvingene er parallellsidige.

Utbredelse

Slekten er utbredt i Europa og det nordlige Asia.
Alfaz del Pi

Mange utlendinger

Folk fra over 100 nasjoner har bosatt seg i kommunen, som er registrert med i overkant av 20 000 innbyggere. Av nærmere 10 000 utlendinger i kommunen er om lag 5000 nordmenn. Av disse hadde 2500 registrert seg som velgere i kommunevalget der i 2007. 
I Alfaz del Pi finnes det grunnskole og videregående skole, norsk sjømannskirke. Norges største helseforetak i utlandet, Reuma-Sol Senter, eid av Norges Revmatikerforbund, ligger i Alfaz del Pi. Andre store folkegrupper i kommunen er briter, nederlendere og belgiere.
Neonatology

Neonatology (tidligere Biology of the Neonate) er et av de ledende internasjonale vitenskapelige medisinske tidsskrifter innen foster- og nyfødtmedisin (neonatologi). I 2014 hadde det en impact factor på 2,694. Dets redaktører H. L. Halliday (Belfast) og C. P. Speer (Würzburg).
Tidsskriftet ble grunnlagt i 1959 som Biologia Neonatorum, og fra 1983 het det Biology of the Neonate. I 2006 skiftet det navn til Neonatology. Det blir publisert av Karger Medical and Scientific Publishers i Basel og New York.
Det tidligere tidsskriftet Developmental Pharmacology and Therapeutic ble innlemmet i Biology of the Neonate.
Euskal Irrati Telebista

Euskal Irrati Telebista (EITB) er Baskerlands offentlige kringkastingstjeneste. Dets hovedgeskjeft er Euskal Telebista (ETB).
EITB-gruppen er det ledende mediehuset i Baskerland med seks tv-kanaler og fem radiostasjoner. De kringkaster også i Nafarroa og på nærliggende steder som Burgos, Catabria, Huesca og Zaragoza. Selskapet har drevet siden 1982 og har i løpet av årene blitt et stort mediehus som når mer enn en million mennesker hver dag. Mesteparten av EITBs sendinger dreier seg rundt lokale nyheter og underholdning.

Bakgrunn

20. mai 1982 vedtok Baskerlands parlament enstemmig en lov som opprettet Euskal Irrati Telebista og 23. november samme år begynte radiostasjonen Euskadi Irratia sine sendinger. ETB nådde baskiske husdanner ved midnatt 31. desember 1982 med en presentasjon av daværende lehendakari Carlos Garaikoetxea. Ordninære tv-sendinger begynte 16. februar året etter.
Tonje Sandberg

Karriere

Sandberg er utdannet siviløkonom fra Handelshøyskolen BI. Sandberg har siden uteksaminering i 1991 jobbet hele sin yrkeskarriere i det globale konsulentselskapet Accenture. I løp av sine år i Accenture har Sandberg jobbet en rekke store norske og utenlandske selskaper innenfor telekommunikasjon, finans og offentlig sektor. I 2015 ble Sandberg det første kvinnelige lederen for selskapet.

Andre verv

Sandberg er styremedlem i IKT-Norge og SHEconomy.
Ulugqat

Ulugqat (kinesisk: 乌恰县; pinyin: Wūqià Xiàn; uigursk: ئۇلۇغچات ناھىيىسى / Uluğçat Nahiyisi) er et fylke i prefektiret Kizilsu i den autonome region Xinjiang i Folkerepublikken Kina.
Innbyggertallet var 43 123 i 1999.
Jacques de Molay

Jacques de Molay (født 1244–45 eller 1249–50 i Molay, død 18. mars 1314) var en fransk lavadelig født i Burgund, og den 23. og offisielt siste Stormester av Tempelridderordenen; han er sannsynligvis den best kjente av tempelridderne ved siden av ordenens grunnlegger og første Stormester, Huguens de Payns. I forkant av at han ble valgt 20. april 1292 lovet han å reformere ordenen og tilpasse den til den daværende situasjon i Midtøsten. Imidlertid kom det til mange problemer, og det ble stilt spørsmål ved selve ordenens eksistensberettigelse. Molay mislyktes i å berge ordenen gjennom de inkvisisjonene som ble rettet mot den, og ble brent levende på en øy i Seinen i Paris 18. mars 1314 på ordre fra Filip IV (den smukke) etter å ha trukket tilbake alle sine tidligere tilståelser. Det sies også at han forbannet både paven og Filip. Han sa at de kom til å følge etter ham før året var omme. Akkurat som Molay sa døde begge før året var slutt.
Samuel Johnson

Liv og virke

Han ble født i Lichfield, Staffordshire, og flyttet i 1737 til London sammen med vennen og skuespilleren David Garrick. Fra 1750 til 1752 utgav Johnson det ukentlige magasinet The Rambler, som primært bestod av hans egne essays, særlig om religiøse og moralske emner. I 1755 utkom hans største verk, og det som han er best husket for, A Dictionary of the English Language, den første, og meget innflytelsesrike, ordboken over det engelske språk. I 1758 påbegynte han utgivelsen av en ny essay-serie, kalt The Idler, som utkom ukentlig inntil 1760.
I 1763 møtte Johnson den unge James Boswell, som på kort tid ble en av hans nærmeste venner og senere hans biograf. Boswells The Life Of Samuel Johnson bidro både til å sikre kjennskapen til Johnson for ettertiden, men står også som et stort litterært verk i seg selv, som stadig regnes som en av de fineste biografier på det engelske språk.
I 1773 reiste Johnson og Boswell rundt på øyene vest for Skottlands kyst. Om denne reisen utgav han A Journey to the Western Islands of Scotland. 
Johnson var en av sin tids mest kjente melankolikere. «Den som forvandler seg til et dyr, slipper plagen ved å være menneske,» uttalte han. Ettertiden har tilskrevet ham ulike diagnoser, som schizofreni, Tourettes syndrom og depresjon. Selv oppfattet han seg som en melankoliker av den hypokondriske typen, med angsten borende inn i kroppen. Han beskrev selv melankolien sin som «morbid», og ble da også oppfattet som ytterst bisarr av omgivelsene. Han skar uavlatelig grimaser, hadde spasmer og tics, mumlet, tygget, gav fra seg smaske-, grynte- og klukkelyder, og på vei nedover gaten foretok han plutselige piruetter og plukket manisk på alt han passerte. Lord Chesterfield beskrev ham som «en respektabel hottentott». Johnson kunne bare gå over en dørstokk i en bestemt skritt-rekkefølge, og humøret hans svinget mellom det maniske og det letargiske, hvor han lå livløs i sengen sin til langt ut på ettermiddagen. Han var besatt av døden, men ikke nedtrykt, og som skribent var han ytterst produktiv.
Johnson døde i 1784 og ligger begravet i Westminster Abbey.
I boken According to Queeney forteller Beryl Bainbridge om det siste året av Johnsons liv, sett gjennom øynene til Queeney. Boken er blitt karakterisert som fiksjon.
Ove Sprogøe

Biografi

Han ble utdannet som skuespiller ved Alliancescenernes elevskole i 1944, og debuterte som Nicolai året etter i Nøddebo Præstegård på Folketeatret i København. Det var også dette teateret han han særlig var knyttet til. Han vant ry og popularitet som en frodig revy- og komedieartist, blant annet med visen om Fandens oldemor. Med årene utviklet han seg – uten å forlate komedien helt – til en betydelig karakterskuespiller, og løste oppgaver som bl.a. Volpone, Mefisto og pastor Manders i Ibsens Gengangere. 
I 1945 giftet han seg med Eva Sprogøe, som han fikk tre sønner med, bl.a. sønnen Henning Sprogøe, som også er skuespiller.
I mange år spilte han sammen med komikeren Dirch Passer. Hans mest kjente roller både i Danmark og utlandet er nok doktor Hansen i Matador og den geniale vaneforbryter Egon Olsen i filmene om Olsenbanden. 
Ove Sprogøe medvirket i 145 filmer, hvilket er flere enn noen annen dansk skuespiller. Det er opprettet en dansk minnepris i hans navn som deles ut årlig. Denne kulturprisen heter Ove Sprogøe Prisen.
Edle Hartmann Schjødt

Familie

Edle Hartmann var datter av rektor Gudbrand Helenus Hartmann og Fredrikke Dorothea Christiane Hartmann, født Michelet. Hun var søster av Egil Hartmann, som ble journalist og senere arkivar ved Riksarkivet. En søsterlig håndsrekning ble gitt da Edle Hartmann post mortem i 1908 samlet en del av broren Egil Hartmanns humoresker fra vittighetsbladet Korsaren i Blink fra dagliglivets psykologi. Udgivet ved hans søster Sfinx.
Den 21. mai 1885 giftet hun seg med juristen Frederik Beichmann; ekteskapet ble oppløst i 1899. Hun giftet seg senere med høyesterettsadvokat Annæus Johannes Schjødt, som representerte partiet Venstre på Stortinget fra 1895 til 1900. I dette ekteskapet fikk hun i 1901 datteren Siri.
Lucanus parryi

Kjennetegn

En middelsstor til stor (hannen 26-42 millimeter), rødbrun til svart hjortebille, dekkvingene er brungule med bredt svarte kanter langs ytterkanten og sømmen. Hannen har middels store, kraftige kjever, disse har flere skarpe tenner i den ytre delen men er ikke sagtakkede. De knebøyde antennene har vanligvis en fire-leddet vifte . Bakhodet har skrå tverrkjøler på sidene, disse gjør at hodet utvider seg bak øynene og blir påfallende bredt hos denne arten gjerne nær dobbelt så bredt som pronotum. Beina har røde lår.

Utbredelse

Arten er utbredt i det sørlige Kina (Sichuan, Yunnan, Fujian, Jiangxi, Zhejiang).
Seigmen

Biografi

Seigmens medlemmer fra 1991 var Sverre Økshoff (gitar), Alex Møklebust (vokal), Kim Ljung (bass), Noralf Ronthi (trommer) og Marius Roth (gitar). Bandet hadde sin rot i det musikalske miljøet i Tønsberg. For albumet Metropolis fikk bandet Spellemannprisen 1995 i klassen rock.
Da bandet ble stiftet lovet medlemmene hverandre om at dersom en av dem ønsket å forlate bandet ville ikke de andre fortsette. «Slutter en, slutter alle.» I 1998 ønsket Økshoff å gi seg i Seigmen. De resterende medlemmene bestemte da gjøre alvor av lovnaden. I 1999 reiste de på en avskjedsturné, og avskjedskonserten ble avholdt på Rockefeller 6. mars 1999. Noen få dager avskjedskonserten dannet Møklebust, Ljung og Ronthi bandet Zeromancer. Marius Roth ble ikke med i Zeromancer og satset istedet på en karriere innen opera.
I forbindelse med kulturfestivalen UKA i Trondheim 20. oktober 2005 gjenoppstod bandet i Dødens dal med original besetning og original musikk. I februar 2006 holdt de seks konserter i Stavanger, Bergen og Oslo, og sommeren 2006 spilte bandet på et fåtall festivaler, blant annet på Slottsfjellfestivalen i hjembyen Tønsberg.  
DVD-en Fra X til Døden ble gitt ut i august 2006 og inneholdt blant annet konserten fra Dødens dal, gamle liveopptak og dokumentarer om bandets historie og forberedelsene til gjenforeningskonserten. DVD-produksjonen ble delvis finansiert via folkefinansiering, og bidragsyterne fikk blant annet en CD-single med gjenutgivelsen av Det finnes alltid en utvei..... 19. august 2006 spilte Seigmen på Steinkjerfestivalen for omtrent 4 000 mennesker.
Seigmen spilte to utsolgte konserter på Operaen i Bjørvika 21. og 22. juni 2008. En DVD av denne konserten ble utgitt i juli 2012.
Seigmen ble bekreftet til RaumaRock, Slottsfjellfestivalen, Malakoff Rockfestival og Parkenfestivalen i 2012.
I juli 2013 spilte bandet i kronprins Haakons private festival på Skaugum i anledning kronprinsens 40-årsdag.
I november 2014 spilte Seigmen tre konserter på Støperiet i Tønsberg for å feire 20-årsjubileet for gjennombruddsalbumet Total. Konsertene var utsolgt.
I oktober 2014 annonserte bandet et nytt studioalbum, i tillegg til en turné og en del festivaler. Albumet Enola ble utgitt i 2015.
Flekterende språk

Flekterende språk, fusjonerende språk eller bøyningsspråk er i språktypologien språk av syntetisk type der grensa mellom de enkelte morfene i orda er uklar fordi den delen av ordet som angir betydning smelter sammen med endelsene.  De enkelte morfene kan uttrykke flere grammatiske forhold (samlemorfer). Slike språk har ofte indre bøyning av typen avlyd eller omlyd. Norsk regnes som flekterende blant annet fordi en enkelt bøyningsendelse kan uttrykke flere grammatikalske forhold.
Indoeuropeiske språk er flekterende språk, særlig de eldre indoeuropeiske språka og eldre utviklingssteg av moderne språk. Det rekonstruerte indoeuropeiske urspråket har også vært et utpreget flekterende språk. Norsk og mange andre indoeuropeiske språk har imidlertid utvikla seg i agglutinerende retning, ofte beskrevet som «språklig forenkling». Norrønt var et mer utpreget flekterende språk enn moderne norsk. I norrønt hadde hvert ord flere former enn i moderne norsk som er resultat av sterk forenkling siden norrøn tid. I norrønt ble ordets rolle i setningen uttrykt ved ordets form, og skulle være samsvar (kongruens) mellom ord i samme setningsledd og setningsledd som fungerer sammen (samme kasus, samme person, samme tall). Flere verb som i norrønt var sterke er blitt svake i moderne norsk: flá – fló → flå – flådde. Tendensen ser ut til å fortsette: skjære – skar → skjære – skjærte. Dansk utviklet seg fra et flekterende språk til et analytisk språk i middelalderen og var omkring 1350 i vesentlig trekk utviklet der det er i dag.
Gresk, latin og arabisk er utpreget flekterende språk, mens tyrkisk og tamil er typisk agglutinerende språk. Vietnamesisk og klassisk kinesisk er språk uten flekterende innslag.